               EUROPSKA KOMISIJA
            Bruxelles, 8.4.2022.
            COM(2022) 165 final
            2022/0108(NLE)

            Prijedlog
            UREDBE VIJEĆA
            o izmjeni Uredbe (EU) 2022/109 o utvrđivanju ribolovnih mogućnosti za 2022. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               S obzirom na rasprave koje su u ožujku 2022. bile u tijeku između Unije i Norveške o jednakom i nediskriminirajućem pristupu vodama Spitzbergena (Svalbard) za flote Unije koje love bakalara (Gadus morhua), Vijeće je razdoblje primjene privremene kvote Unije od 4 500 tona za bakalara u vodama Svalbarda i međunarodnim vodama na potpodručju ICES-a 1 i u zoni 2b produljilo s 31. ožujka na 30. travnja 2022. (Uredba (EU) 2022/[...
                  1
               ]). Norveška je također produljila razdoblje primjene privremene kvote Unije za bakalara u vodama Svalbarda do 30. travnja 2022.

               Rasprave između Unije i Norveške o jednakom i nediskriminirajućem pristupu vodama Svalbarda za flote Unije koje love bakalara još su u tijeku. U očekivanju ishoda tih rasprava Komisija predlaže da Vijeće utvrdi kvotu Unije za bakalara u vodama Svalbarda i međunarodnim vodama na potpodručju ICES-a 1 i u zoni 2b prije isteka produljenog razdoblja primjene privremene kvote Unije 30. travnja 2022. U očekivanju ishoda tih rasprava ribolovne mogućnosti za bakalara u vodama Svalbarda i međunarodnim vodama na potpodručju ICES-a 1 i u zoni 2b označene su kao pm (pro memoria). Čim ishod tih rasprava bude poznat, Vijeću će se podnijeti neslužbeni dokument službi Komisije u kojem se utvrđuju relevantne ribolovne mogućnosti.

               •Dosljednost s postojećim odredbama politike u tom području

               Predložene mjere dosljedne su s ciljevima i pravilima ZRP-a i Unijine politike održivog razvoja.

               •Dosljednost u odnosu na druge politike Unije

               Predložene su mjere u skladu s drugim politikama Unije, u prvom redu s politikama u području zaštite okoliša.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova ovog prijedloga članak 43. stavak 3. Ugovora o funkcioniranju Europske unije.

               •Supsidijarnost (za neisključivu nadležnost)

               Prijedlog je u isključivoj nadležnosti Unije kako je navedeno u članku 3. stavku 1. točki (d) Ugovora o funkcioniranju Europske unije. Načelo supsidijarnosti stoga se ne primjenjuje.

               •Proporcionalnost

               Prijedlogom se državama članicama dodjeljuju ribolovne mogućnosti u skladu s ciljevima Uredbe (EU) br. 1380/2013
                  2
               . U skladu s člancima 16. i 17. Uredbe (EU) br. 1380/2013 države članice trebaju odlučiti na koji se način ribolovne mogućnosti koje su im dodijeljene mogu dodijeliti plovilima koja plove pod njihovom zastavom u skladu s određenim kriterijima za dodjelu ribolovnih mogućnosti. Stoga države članice imaju potrebno diskrecijsko pravo pri raspodjeli dodijeljenog ukupnog dopuštenog ulova (TAC) obuhvaćenog prijedlogom u pogledu društveno-gospodarskog modela koji same biraju.

               Prijedlog nema nove financijske posljedice za države članice. Vijeće svake godine utvrđuje ribolovne mogućnosti, a javna i privatna sredstva potrebna za njihovu provedbu već su na raspolaganju.

               •Odabir instrumenta

               Predloženi instrument: uredba.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

               Tijekom rasprava s Norveškom o jednakom i nediskriminirajućem pristupu vodama Svalbarda za flote Unije koje love bakalara Komisija je obavijestila dionike i savjetovala se s njima, posebno s predstavnicima ribarske industrije i Savjetodavnim vijećem za otvoreno more. Komisija je održavala i redovite kontakte s upravama država članica putem tehničkih sastanaka i sastanaka radne skupine Vijeća za ribarstvenu politiku.

               •Prikupljanje i primjena stručnog znanja

               Prijedlog će se temeljiti na dostupnim znanstvenim savjetima Međunarodnog vijeća za istraživanje mora (ICES) i raspravama s predmetnim stranama.

               •Procjena učinka

               Svi elementi koji su relevantni za procjenu mogućih učinaka ribolovnih mogućnosti obuhvaćenih prijedlogom razmotreni su tijekom pripreme i vođenja rasprava s Norveškom.

               •Primjerenost i pojednostavnjenje propisa

               Nije primjenjivo.

               •Temeljna prava

                  Nije primjenjivo.

               4.UTJECAJ NA PRORAČUN

               Predložene mjere neće imati utjecaj na proračun.

               5.DRUGI ELEMENTI

               Ugovorom od 9. veljače 1920. o Spitsbergenu (Svalbardu) („Ugovor iz Pariza iz 1920.”) svim je strankama tog ugovora omogućen jednak i nediskriminirajući pristup resursima oko Svalbarda, među ostalim u pogledu ribolova.

               Norveška je u prosincu 2020. u norveškom zakonodavstvu utvrdila kvotu Unije za bakalara u vodama Svalbarda za 2021. koja je bila znatno niža (6 760 tona manje) od kvote Unije koju je Vijeće utvrdilo u prosincu 2020. za bakalara u vodama Svalbarda i međunarodnim vodama na potpodručju ICES-a 1 i u zoni 2b za 2021. (Uredba (EU) 2021/92
                  3
               ).

               Komisija je tijekom 2021. i 2022. surađivala i nastavlja surađivati s Norveškom na rješavanju tog pitanja.

               2022/0108 (NLE)

               Prijedlog

               UREDBE VIJEĆA

               o izmjeni Uredbe (EU) 2022/109 o utvrđivanju ribolovnih mogućnosti za 2022. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)Uredbom Vijeća (EU) 2022/109
                  4
                utvrđene su ribolovne mogućnosti za 2022. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije.

               (2)Uredbom Vijeća (EU) 2022/109 za prvo tromjesečje 2022. utvrđena je privremena kvota Unije od 4 500 tona za flote Unije koje love bakalara (Gadus morhua) u vodama Spitzbergena (Svalbard) i međunarodnim vodama na potpodručju ICES-a 1 i u zoni 2b. Uredbom Vijeća (EU) 2022/[...
                  5
               ] razdoblje primjene te kvote Unije od 4 500 tona produljeno je do 30. travnja 2022.

               (3)Kvotu Unije za bakalara u vodama Svalbarda i međunarodnim vodama na potpodručju ICES-a 1 i u zoni 2b trebalo bi utvrditi prije isteka produljenog razdoblja primjene privremene kvote Unije 30. travnja 2022. Tu bi kvotu Unije trebalo utvrditi u skladu s ishodom rasprava između Unije i Norveške o jednakom i nediskriminirajućem pristupu vodama Svalbarda za flote Unije koje love bakalara.

               (4)Sve kvote trebalo bi dodijeliti državama članicama u skladu s Odlukom Vijeća 87/277/EEZ
                  6
               , udjelom Poljske u kvoti Unije i podložno potrebnim prilagodbama zbog povlačenja Ujedinjene Kraljevine iz Unije.

               (5)Uredbu (EU) 2022/109 trebalo bi stoga na odgovarajući način izmijeniti.

               (6)Ograničenja ulova predviđena Uredbom (EU) 2022/109 primjenjuju se od 1. siječnja 2022. Stoga bi se i odredbe uvedene ovom Uredbom koje se odnose na ograničenja ulova trebale primjenjivati od tog datuma. Takva retroaktivna primjena ne utječe na načela pravne sigurnosti i zaštite opravdanih očekivanja jer su dotične ribolovne mogućnosti povećane. Zbog hitnosti bi ova Uredba trebala stupiti na snagu sljedećeg dana od dana objave u Službenom listu Europske unije,

               DONIJELO JE OVU UREDBU:

               Članak 1.
                  Izmjena Uredbe (EU) 2022/109

               Uredba (EU) 2022/109 mijenja se kako slijedi:

               u Prilogu I.B četvrta tablica zamjenjuje se sljedećim:

               „

                        Vrsta:

                        Bakalar

                        Gadus morhua

                        Zona:

                        1 i 2b

                        (COD/1/2B.)

                        Njemačka

                        pm

                        (1)(2)

                        Analitički TAC

                        Ne primjenjuje se članak 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Španjolska

                        pm

                        (1)(2)

                        Francuska

                        pm

                        (1)(2)

                        Poljska

                        pm

                        (1)(2)

                        Portugal

                        pm

                        (1)(2)

                        Ostale države članice

                        pm

                        (1)(2)(3)

                        Unija

                        pm

                        (1)(2)

                        TAC

                        Nije relevantno

                        (1)

                        Dodjelom stoka bakalara dostupnog Uniji u zoni Spitsbergena i Medvjeđeg otoka i povezanim usputnim ulovima koljaka nikako se ne dovode u pitanje prava i obveze koje proizlaze iz Ugovora iz Pariza iz 1920.

                        (2)

                        Usputni ulovi koljaka mogu činiti do 14 % po izvlačenju. Količine usputnih ulova koljaka pribrajaju se kvoti za bakalara.

                        (3)

                        Osim Njemačke, Španjolske, Francuske, Poljske i Portugala. Ulovi koje treba oduzeti od te dijeljene kvote prijavljuju se zasebno (COD/1/2B_AMS).

               ”

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. siječnja 2022.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba Vijeća (EU) 2022/[…]

                     (2)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.–61.).

                     (3)

                        Uredba Vijeća (EU) 2021/92 od 28. siječnja 2021. o utvrđivanju ribolovnih mogućnosti za 2021. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije (SL L 31, 29.1.2021., str. 31.–192.).

                     (4)

                        Uredba Vijeća (EU) 2022/109 od 27. siječnja 2022. o utvrđivanju ribolovnih mogućnosti za 2022. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije (SL L 21, 31.1.2022., str. 1.–164.).

                     (5)

                        Uredba Vijeća (EU) 2022/[…]

                     (6)

                        Odluka Vijeća 87/277/EEZ od 18. svibnja 1987. o dodjeli mogućnosti ulova bakalara na području otoka Spitsbergen i Medvjeđeg otoka i u području 3M kako je utvrđeno Konvencijom NAFO-a (SL L 135, 23.5.1987., str. 29.).


               EUROPSKA KOMISIJA
            Bruxelles, 13.4.2022.
            COM(2022) 179 final
            2022/0118(COD)

            Prijedlog
            UREDBE EUROPSKOG PARLAMENTA I VIJEĆA
            o izmjeni i ispravku Uredbe (EU) br. 508/2014 u pogledu posebnih mjera za ublažavanje posljedica vojne agresije Rusije na Ukrajinu na ribolovne aktivnosti i za ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Vojna agresija Rusije na Ukrajinu započeta 24. veljače 2022. utječe na subjekte u sektoru ribarstva i akvakulture u Uniji. Zbog prekida trgovinskih tokova proizvoda ključnih za sektor ribarstva i akvakulture iz Rusije i Ukrajine naglo su se dodatno povećale cijene glavnih ulaznih materijala kao što su energija i sirovine. Teške posljedice za trgovinu između Ukrajine i Unije ima i nemogućnost odvijanja prometa s obzirom na to da su u ruskim napadima oštećene ukrajinske zračne luke i obustavljene su sve aktivnosti komercijalnog brodskog prijevoza u ukrajinskim lukama. Trenutačna kriza vjerojatno će ozbiljno utjecati na opskrbu Unije žitaricama, biljnim uljima i bijelom ribom iz Ukrajine i Rusije, što će dovesti do znatnog povećanja cijena hrane za ribe i nestašice ključnih sirovina. Dio flote Unije prestao je obavljati ribolov zbog smanjene profitabilnosti te djelatnosti i nemogućnosti kompenzacije povećanih ulaznih troškova kao što je povećana cijena energije. Kombinirani učinak tog povećanja troškova i nestašice osjetan je i u sektoru uzgoja i prerade morskih organizama. Stoga treba poduzeti djelotvorne i učinkovite mjere kako bi se otklonio znatan poremećaj tržištâ uzrokovan znatnim povećanjem troškova i poremećajima u trgovini.Vojna agresija Rusije na Ukrajinu ugrožava i sigurnost ribolovnih aktivnosti koje obavljaju ribari iz Unije na susjednim područjima. To je dovelo do preventivnog prekida aktivnosti na određenim područjima.

               S obzirom na navedeno Komisija predlaže izmjenu Uredbe (EU) br. 508/2014 o Europskom fondu za pomorstvo i ribarstvo (EFPR) uvođenjem posebnih mjera za ublažavanje posljedica vojne agresije Rusije na Ukrajinu na ribolovne aktivnosti i ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture. Za doprinos iz tog fonda rashodi su i dalje prihvatljivi do 31. prosinca 2023.

               Ovim se prijedlogom dopunjuje Provedbena odluka Komisije (EU) 2022/500 оd 25. ožujka 2022. o utvrđivanju vojne agresije Rusije na Ukrajinu izvanrednim događajem koji uzrokuje znatan poremećaj tržištâ, čime se uvode mjere potpore u kriznim situacijama u okviru Europskog fonda za pomorstvo, ribarstvo i akvakulturu (EFPRA). U trenutačnoj se krizi paketima mjera u okviru EFPR-a i EFPRA-e u najvećoj mogućoj mjeri iskorištavaju dostupna financijska sredstva za potporu sektoru ribarstva, akvakulture i prerade morskih organizama.

               •Dosljednost s postojećim odredbama politike u tom području

               Prijedlog je u skladu s Uredbom (EU) br. 1380/2013 o zajedničkoj ribarstvenoj politici i Uredbom (EU) br. 1303/2013 o zajedničkim odredbama za fondove Unije koji se provode u okviru dijeljenog upravljanja.

               •Dosljednost u odnosu na druge politike Unije

                  Prijedlog je ograničen na ciljanu i iznimnu izmjenu Uredbe (EU) br. 508/2014 i dosljedan je u odnosu na druge politike Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Članak 43. stavak 2. i članak 175. Ugovora o funkcioniranju Europske unije.

               •Supsidijarnost (za neisključivu nadležnost)

               Odredbe prijedloga provode se u okviru dijeljenog upravljanja u skladu s Financijskom uredbom.

               •Proporcionalnost

               Predložene odredbe u skladu su s načelom proporcionalnosti s obzirom na to da su prikladne i potrebne, a druge, manje restriktivne mjere nisu na raspolaganju za postizanje željenih ciljeva politike.

               •Odabir instrumenta

               Predloženi instrument: uredba Europskog parlamenta i Vijeća.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

               Razni dionici iz sektora ribarstva i akvakulture i predstavnici država članica istaknuli su izazove koji proizlaze iz vojne agresije Rusije na Ukrajinu i potrebu za ublažavanjem posljedica te agresije na ribolovne aktivnosti i ublažavanjem učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture. Svi subjekti, dionici i predmetne države članice naglasili su potrebu za osiguravanjem financijske potpore sektoru ribarstva i akvakulture.

               •Prikupljanje i primjena stručnog znanja

                  Nije primjenjivo.

               •Procjena učinka

                  Procjena učinka nije potrebna zbog iznimne i kritične prirode vojne agresije Rusije na Ukrajinu, što zahtijeva hitne mjere ublažavanja posljedica na razini Unije.

               •Primjerenost i pojednostavnjenje propisa

                  Nije primjenjivo.

                   •
                        Temeljna prava

                  Prijedlog ne utječe na zaštitu temeljnih prava.

               4.UTJECAJ NA PRORAČUN

               Predložena izmjena ne uključuje nikakve promjene godišnjih gornjih granica za preuzimanje obveza i plaćanja u višegodišnjem financijskom okviru.

               Budući da kriza znatno utječe na aktivnosti ribarstva, akvakulture i prerade, postojeće mjere EFPR-a i operativni programi ne provode se na uobičajeni način. Stoga bi, kako bi se izbjegao gubitak financijskih sredstava koja bi se mogla upotrijebiti kao odgovor na krizu, države članice trebale imati mogućnost u kratkom roku preraspodijeliti financijska sredstva u okviru svojih operativnih programa na posebne mjere. Ta će mogućnost biti ograničena na proračunska sredstva koja su države članice već primile i koja ne mogu premašiti.

               Raspoloživim odobrenim sredstvima za plaćanje u proračunu za 2022. za EFPR može se poduprijeti izmjena prioriteta Unije u okviru operativnih programa. Novim će se mjerama zapravo u velikoj mjeri zamijeniti prvotno planirane mjere, koje se sada moraju ponovno razmotriti zbog općeg poremećaja lanca opskrbe. Stoga se predloženim mjerama nastoji osigurati djelotvorno izvršenje proračuna za 2022. i sredstava dodijeljenih EFPR-u za razdoblje 2014.–2020.

               Komisija će pažljivo pratiti utjecaj predložene izmjene na odobrena sredstva za plaćanje 2022. uzimajući u obzir i izvršenje proračuna i revidirana predviđanja država članica.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

               Primjenjuju se zahtjevi u pogledu provedbe, praćenja, evaluacije i izvješćivanja utvrđeni Uredbom (EU) br. 508/2014 i Uredbom (EU) br. 1303/2013.

               •Dokumenti s objašnjenjima (za direktive)

                  Nije primjenjivo.

               •Detaljno obrazloženje posebnih odredaba prijedloga

               Prijedlogom se uvode sljedeće mjere za ublažavanje posljedica vojne agresije Rusije na Ukrajinu na ribolovne aktivnosti i za ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture:

               ·financijska kompenzacija za privremeni prestanak ribolovnih aktivnosti u slučajevima u kojima vojna agresija Rusije na Ukrajinu ugrožava sigurnost ribolova. Ta kompenzacija ne podliježe ni financijskoj gornjoj granici utvrđenoj u članku 25. stavku 3. Uredbe o EFPR-u ni najduljem trajanju od šest mjeseci iz članka 33. stavka 2. te uredbe. Podupire se standardnom stopom sufinanciranja sredstvima Unije od 75 % prihvatljivih javnih rashoda,

               ·financijska kompenzacija priznatim organizacijama proizvođača i udruženjima organizacija proizvođača koji skladište proizvode ribarstva ili akvakulture u skladu s mehanizmom skladištenja iz Uredbe (EU) br. 1379/2013 (zajedničko uređenje tržišta),

               ·financijska kompenzacija subjektima u sektoru ribarstva i akvakulture (uključujući prerađivački sektor) za izgubljeni prihod i dodatne troškove nastale zbog poremećaja tržištâ uzrokovanog vojnom agresijom Rusije na Ukrajinu i njezinim učincima na lanac opskrbe proizvodima ribarstva i akvakulture.

               Prijedlogom se ti programi kompenzacija uvode u postojeće mjere EFPR-a kako bi se olakšala njihova brza provedba. Primjenom postojećeg okvira uklanja se potreba za znatnim izmjenama predloška operativnih programa i olakšava reprogramiranje u državama članicama. Međutim, bit će potrebno izvršiti manje tehničke prilagodbe predloška operativnih programa i sustava izvješćivanja i praćenja. Prilagodbe koje se odnose na sustav izvješćivanja i praćenja nisu hitne jer države članice imaju godinu dana do sljedećeg obveznog izvješćivanja o kumulativnim podacima o operacijama koje su odabrane za financiranje u skladu s člankom 97. stavkom 1. točkom (a) Uredbe o EFPR-u.

               Prijedlogom se uvode i mehanizmi fleksibilnosti kako bi se olakšala brza provedba tih novih mjera:

               ·pojednostavnjeni postupak za izmjenu operativnih programa država članica u pogledu uvođenja tih mjera, uključujući preraspodjelu financijskih sredstava,

               ·retroaktivna prihvatljivost rashoda za te mjere od 24. veljače 2022.,

               ·mogućnost preraspodjele fiksnih iznosa prvotno rezerviranih za određene mjere EFPR-a (tj. kontrolu i provedbu, prikupljanje podataka) na nove mjere.

               Prijedlogom se ispravlja i tehnička pogreška u engleskoj verziji članka 96. Uredbe o EFPR-u (izraz „income foregone” zamjenjuje se izrazom „income forgone”).

               2022/0118 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni i ispravku Uredbe (EU) br. 508/2014 u pogledu posebnih mjera za ublažavanje posljedica vojne agresije Rusije na Ukrajinu na ribolovne aktivnosti i za ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2. i članak 175.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  1
               ,

               uzimajući u obzir mišljenje Odbora regija
                  2
               ,

               u skladu s redovnim zakonodavnim postupkom,

               budući da:

               (1)Vojna agresija Rusije na Ukrajinu započeta 24. veljače 2022. utječe na subjekte u sektoru ribarstva i akvakulture u Uniji. Zbog prekida trgovinskih tokova proizvoda ključnih za sektor ribarstva i akvakulture iz Rusije i Ukrajine naglo su se dodatno povećale cijene glavnih ulaznih materijala kao što su energija i sirovine. Teške posljedice za trgovinu između Ukrajine i Unije ima i nemogućnost odvijanja prometa s obzirom na to da su u ruskim napadima oštećene ukrajinske zračne luke i obustavljene su sve aktivnosti komercijalnog brodskog prijevoza u ukrajinskim lukama. Trenutačna kriza vjerojatno će ozbiljno utjecati na opskrbu Unije žitaricama, biljnim uljima i bijelom ribom iz Ukrajine i Rusije, što će dovesti do znatnog povećanja cijena hrane za ribe i nestašice ključnih sirovina. Dio flote Unije prestao je obavljati ribolov zbog smanjene profitabilnosti te djelatnosti i nemogućnosti kompenzacije povećanih ulaznih troškova kao što je povećana cijena energije. Kombinirani učinak tog povećanja troškova i nestašice osjetan je i u sektoru uzgoja i prerade morskih organizama. Stoga treba poduzeti djelotvorne i učinkovite mjere kako bi se otklonio znatan poremećaj tržištâ uzrokovan znatnim povećanjem troškova i poremećajima u trgovini.

               (2)Zbog toga bi se u okviru Europskog fonda za pomorstvo i ribarstvo (EFPR) uspostavljenog Uredbom (EU) br. 508/2014 Europskog parlamenta i Vijeća
                  3
                trebalo moći poduprijeti posebne mjere za ublažavanje učinaka poremećaja tržištâ uzrokovanog vojnom agresijom Rusije na Ukrajinu na lanac opskrbe proizvodima ribarstva i akvakulture. Te bi mjere trebale obuhvaćati financijsku kompenzaciju priznatim organizacijama proizvođača i udruženjima organizacija proizvođača koji skladište proizvode ribarstva ili akvakulture u skladu s člancima 30. i 31. Uredbe (EU) br. 1379/2013 Europskog parlamenta i Vijeća
                  4
                i financijsku kompenzaciju subjektima u sektoru ribarstva i akvakulture za izgubljeni prihod i dodatne troškove nastale zbog poremećaja tržištâ uzrokovanog vojnom agresijom Rusije na Ukrajinu i njezinim učincima na lanac opskrbe proizvodima ribarstva i akvakulture. Rashodi za operacije koje se podupiru u okviru tih mjera trebali bi biti prihvatljivi od 24. veljače 2022., tj. od datuma početka vojne agresije Rusije na Ukrajinu.

               (3)Iz EFPR-a bi isto tako trebalo biti moguće poduprijeti financijsku kompenzaciju za privremeni prestanak ribolovnih aktivnosti u slučajevima u kojima vojna agresija Rusije na Ukrajinu ugrožava sigurnost ribolovnih aktivnosti. Takav privremeni prestanak trebao bi se računati od 24. veljače 2022., tj. od datuma početka vojne agresije Rusije na Ukrajinu.

               (4)S obzirom na znatne socioekonomske posljedice poremećaja tržištâ uzrokovanog vojnom agresijom Rusije na Ukrajinu na lanac opskrbe proizvodima ribarstva i akvakulture, trebalo bi biti moguće poduprijeti privremeni prestanak ribolovnih aktivnosti uzrokovan vojnom agresijom Rusije na Ukrajinu uz najveću stopu sufinanciranja od 75 % prihvatljivih javnih rashoda.

               (5)S obzirom na potrebu za fleksibilnošću u preraspodjeli financijskih sredstava, trebalo bi biti moguće preraspodijeliti fiksne iznose utvrđene za mjere kontrole i provedbe te za mjere prikupljanja podataka na mjere za ublažavanje posljedica vojne agresije Rusije na Ukrajinu na ribolovne aktivnosti i ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture. Iz istog razloga i ne dovodeći u pitanje postojeće financijsko ograničenje i ograničenje trajanja za druge slučajeve privremenog prestanka ribolovnih aktivnosti, pružanje potpore za privremeni prestanak ribolovnih aktivnosti uzrokovan vojnom agresijom Rusije na Ukrajinu ne bi trebalo podlijegati financijskim ograničenjima i ograničenju trajanja. Obveza oduzimanja potpore odobrene za privremeni prestanak od potpore dodijeljene za trajni prestanak ribolovnih aktivnosti istom plovilu trebala bi se nastaviti primjenjivati. Radi pravne jasnoće u pogledu provedbe tog novog slučaja privremenog prestanka potrebno je uputiti na razdoblje prihvatljivosti utvrđeno u članku 65. stavku 2. Uredbe (EU) br. 1303/2013 Europskog parlamenta i Vijeća
                  5
               .

               (6)S obzirom na hitnost pružanja potrebne potpore, područje primjene pojednostavnjenog postupka za izmjenu operativnih programa država članica trebalo bi proširiti kako bi se uključile izmjene povezane s posebnim mjerama za ublažavanje posljedica vojne agresije Rusije na Ukrajinu na ribolovne aktivnosti i ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture. Taj pojednostavnjeni postupak trebao bi obuhvaćati sve izmjene potrebne za potpunu provedbu predmetnih mjera, uključujući njihovo uvođenje, preraspodjelu financijskih sredstava iz drugih mjera i opis metoda za izračun potpore.

               (7)Radi pravne jasnoće u pogledu provedbe novih mjera potrebno je ispraviti tehničku pogrešku u engleskoj verziji Uredbe (EU) br. 508/2014 (izraz „income foregone” zamjenjuje se izrazom „income forgone”). Članak 96. te uredbe ispravlja se na odgovarajući način.

               (8)S obzirom na hitnost potrebne potpore, ova bi Uredba trebala stupiti na snagu sljedećeg dana od dana objave. S obzirom na neočekivanost vojne agresije Rusije na Ukrajinu i njezin ozbiljan učinak na ribolovne aktivnosti te na predmetne gospodarske sektore i lance opskrbe, troškovi bi trebali biti prihvatljivi retroaktivno od 24. veljače 2022.

               (9)Uzimajući u obzir hitnost izazvanu vojnom agresijom Rusije na Ukrajinu te društveni i gospodarski učinak te vojne agresije u sektoru ribarstva i akvakulture, smatralo se primjerenim predvidjeti iznimku kad je riječ o roku od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog UEU-u, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

               (10)Uredbu (EU) br. 508/2014 trebalo bi stoga na odgovarajući način izmijeniti i ispraviti,

               DONIJELI SU OVU UREDBU:

               Članak 1.
                  Izmjene Uredbe (EU) br. 508/2014

               Uredba (EU) br. 508/2014 mijenja se kako slijedi:

               1. U članku 13. dodaje se sljedeći stavak 7.:

               „7. Proračunska sredstva iz stavaka 2. i 3. mogu se preraspodijeliti za potporu iz članka 33. stavka 1. točke (d), članka 44. stavka 4.a, članka 67. i članka 68. stavka 3. kako bi se ublažile posljedice vojne agresije Rusije na Ukrajinu na ribolovne aktivnosti i ublažili učinci poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture.”

               2. U članku 22. stavku 2. točka (e) zamjenjuje se sljedećim:

               „(e) izmjene operativnih programa koje se odnose na potporu iz članka 33. stavka 1. točke (d), članka 35., članka 44. stavka 4.a, članka 55. stavka 1. točke (b), članaka 57., 66. i 67., članka 68. stavka 3. i članka 69. stavka 3., uključujući preraspodjelu financijskih sredstava za suočavanje s posljedicama izbijanja bolesti COVID-19 ili ublažavanje posljedica vojne agresije Rusije na Ukrajinu na ribolovne aktivnosti i ublažavanje učinaka poremećaja tržištâ uzrokovanog tom vojnom agresijom na lanac opskrbe proizvodima ribarstva i akvakulture.”

               3. U članku 33. stavku 1. točka (d) zamjenjuje se sljedećim:

               „(d) ako do privremenog prestanka ribolovnih aktivnosti dođe u razdoblju od 1. veljače do 31. prosinca 2020. uslijed izbijanja bolesti COVID-19, među ostalim za plovila koja obavljaju ribolov na temelju sporazuma o partnerstvu u održivom ribarstvu, ili od 24. veljače 2022. uslijed vojne agresije Rusije na Ukrajinu koja ugrožava sigurnost ribolovnih aktivnosti.”

               4. U članku 33. stavku 1. točki (d) drugi podstavak zamjenjuje se sljedećim:

               „U skladu s člankom 65. stavkom 9. drugim podstavkom Uredbe (EU) br. 1303/2013 te odstupajući od prvog podstavka tog stavka, rashodi za operacije koje primaju potporu na temelju prvog podstavka točke (d) ovog stavka prihvatljivi su od 1. veljače 2020. ako su posljedica izbijanja bolesti COVID-19 ili od 24. veljače 2022. ako su posljedica vojne agresije Rusije na Ukrajinu koja ugrožava sigurnost ribolovnih aktivnosti.”

               5. U članku 33. stavak 2. zamjenjuje se sljedećim:

               „2. Potpora iz stavka 1. prvog podstavka točaka (a), (b) i (c) može se dodijeliti na najviše šest mjeseci po plovilu u razdoblju prihvatljivosti iz članka 65. stavka 2. Uredbe (EU) br. 1303/2013. To najdulje trajanje ne primjenjuje se na potporu iz točke (d) tog podstavka.”

               6. U članku 44. stavak 4.a zamjenjuje se sljedećim:

               „4.a. EFPR može poduprijeti mjere za privremeni prestanak ribolovnih aktivnosti uzrokovan izbijanjem bolesti COVID-19 ili vojnom agresijom Rusije na Ukrajinu koja ugrožava sigurnost ribolovnih aktivnosti, kako je predviđeno u članku 33. stavku 1. točki (d), pod uvjetima utvrđenima u članku 33.”

               7. U članku 67. uvodni tekst stavka 1. prvog podstavka zamjenjuje se sljedećim:

               „1. Ako je to potrebno za odgovor na izbijanje bolesti COVID-19 ili ublažavanje učinaka poremećaja tržištâ uzrokovanog vojnom agresijom Rusije na Ukrajinu na lanac opskrbe proizvodima ribarstva i akvakulture, EFPR može poduprijeti kompenzaciju priznatim organizacijama proizvođača i udruženjima organizacija proizvođača koji skladište proizvode ribarstva ili akvakulture navedene u Prilogu II. Uredbi (EU) br. 1379/2013 ili proizvode razvrstane u oznaku KN 0302 navedene u točki (a) Priloga I. toj uredbi, pod uvjetom da se ti proizvodi skladište u skladu s člancima 30. i 31. te uredbe i podložno sljedećim uvjetima:”

               8. U članku 67. stavak 2. zamjenjuje se sljedećim:

               „2. Potpora iz stavka 1. završava 31. prosinca 2020., osim u slučaju da se njome ublažavaju učinci poremećaja tržištâ uzrokovanog vojnom agresijom Rusije na Ukrajinu na lanac opskrbe proizvodima ribarstva i akvakulture.

               U skladu s člankom 65. stavkom 9. drugim podstavkom Uredbe (EU) br. 1303/2013 te odstupajući od prvog podstavka tog stavka, rashodi za operacije koje primaju potporu na temelju ovog članka prihvatljivi su od 1. veljače 2020. kao odgovor na izbijanje bolesti COVID-19 i od 24. veljače 2022. za ublažavanje učinaka poremećaja tržištâ uzrokovanog vojnom agresijom Rusije na Ukrajinu na lanac opskrbe proizvodima ribarstva i akvakulture.”

               9. U članku 68. dodaje se sljedeći stavak 3.:

               „3. EFPR može poduprijeti financijsku kompenzaciju subjektima u sektoru ribarstva i akvakulture za izgubljeni prihod i dodatne troškove nastale zbog poremećaja tržištâ uzrokovanog vojnom agresijom Rusije na Ukrajinu i njezinim učincima na lanac opskrbe proizvodima ribarstva i akvakulture.

               U skladu s člankom 65. stavkom 9. drugim podstavkom Uredbe (EU) br. 1303/2013 rashodi za operacije koje primaju potporu na temelju prvog podstavka prihvatljivi su od 24. veljače 2022.

               Kompenzacija iz prvog podstavka izračunava se u skladu s člankom 96.”

               10. U članku 95. stavku 2. točka (e) zamjenjuje se sljedećim:

               „(e) operacija vezana uz potporu na temelju članka 33. ili 34. ili kompenzaciju na temelju članka 54., članka 55., članka 56., članka 68. stavka 3. ili članka 69. stavka 3.;”

               Članak 2.
                  Ispravak Uredbe (EU) br. 508/2014

               Članak 96. Uredbe (EU) br. 508/2014 zamjenjuje se sljedećim:

               „Članak 96.
               Izračun dodatnih troškova ili izgubljenog prihoda

               (ne odnosi se na verziju na hrvatskom jeziku)

               Članak 3.

               Ova Uredba stupa na snagu sljedećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednica
                        Predsjednik

                     (1)

                        SL C , , str. .

                     (2)

                        SL C , , str. .

                     (3)

                        Uredba (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006, (EZ) br. 791/2007 i Uredbe (EU) br. 1255/2011 Europskog parlamenta i Vijeća (SL L 149, 20.5.2014., str. 1.).

                     (4)

                        Uredba (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 1184/2006 i (EZ) br. 1224/2009 i stavljanju izvan snage Uredbe Vijeća (EZ) br. 104/2000 (SL L 354, 28.12.2013., str. 1.).

                     (5)

                        Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).